Ελληνική Διπλωματική Ακαδημία

Η **Διπλωματική Ακαδημία (Δ.Α.)** είναι Ελληνικό εκπαιδευτικό ίδρυμα, το οποίο ιδρύθηκε το 1999 και λειτουργεί ως αυτοτελής οργανική μονάδα απευθείας στον Υπουργό Εξωτερικών.

## Διεύθυνση Ακαδημίας
Η Διπλωματική Ακαδημία διευθύνεται από υπάλληλο του Διπλωματικού Κλάδου, με βαθμό τουλάχιστον Πληρεξούσιου Υπουργού Α’ ή Πρέσβη εκ προσωπικοτήτων, που έχει διατελέσει μόνιμος διπλωματικός υπάλληλος με βαθμό Πρέσβη ή με βαθμό Πληρεξούσιου Υπουργού Α’, ο οποίος ορίζεται με απόφαση του Υπουργού Εξωτερικών. Με απόφαση του Υπουργού Εξωτερικών ορίζεται ως Διευθυντής Σπουδών της Διπλωματικής Ακαδημίας, υπάλληλος του Διπλωματικού Κλάδου με βαθμό τουλάχιστον Πληρεξούσιου Υπουργού Β’.

### Εκπαιδευτικό Συμβούλιο
Στη Διπλωματική Ακαδημία συγκροτείται με απόφαση του Υπουργού Εξωτερικών εξαμελές Εκπαιδευτικό Συμβούλιο με τριετή θητεία.

Το Εκπαιδευτικό Συμβούλιο αποτελείται από: 

* τον Διευθυντή της Διπλωματικής Ακαδημίας, ως Πρόεδρό του, με τον αναπληρωτή του με την ίδια ιδιότητα, 
* έναν (1) Καθηγητή ή Αναπληρωτή Καθηγητή Πανεπιστημίου, με γνωστικό αντικείμενο συναφές προς τις αρμοδιότητες του Υπουργείου Εξωτερικών ή υπάλληλο του Κλάδου Επιστημονικού Προσωπικού της Ε.Ν.Υ. ή του Κλάδου Εμπειρογνωμόνων, κάτοχο διδακτορικού διπλώματος, με τον αναπληρωτή του με την ίδια ιδιότητα, 
* έναν (1) διπλωματικό υπάλληλο με πρεσβευτικό βαθμό, με τον αναπληρωτή του με την ίδια ιδιότητα, 
* τον Διευθυντή Σπουδών της Διπλωματικής Ακαδημίας, με τον αναπληρωτή του με την ίδια ιδιότητα, 
* έναν (1) εκπρόσωπο από τον χώρο των γραμμάτων και των τεχνών, με τον αναπληρωτή του με την ίδια ιδιότητα, 
* έναν (1) οικονομολόγο, κάτοχο τουλάχιστον μεταπτυχιακού τίτλου σπουδών, με τον αναπληρωτή του με την ίδια ιδιότητα.

## Σκοπός
Ο σκοπός της Διπλωματικής Ακαδημίας είναι:

# η εκπαίδευση, αυτοτελώς ή σε συνεργασία με το Εθνικό Κέντρο Δημόσιας Διοίκησης, των υποψήφιων Ακολούθων Πρεσβείας, η ενημέρωσή τους στα θέματα της διπλωματικής υπηρεσίας και η συμπλήρωση των γνώσεών τους, ώστε να καταστούν ικανοί να αντιμετωπίζουν τα εθνικά προβλήματα και να εκπροσωπούν τη χώρα αποτελεσματικά στο εξωτερικό, 
# η επιμόρφωση των υπαλλήλων όλων των κλάδων του Υπουργείου Εξωτερικών, 
# η διοργάνωση εκπαιδευτικών σεμιναρίων σε Έλληνες και αλλοδαπούς για θέματα ελληνικής εξωτερικής πολιτικής, 
# η οργάνωση εκπαιδευτικών προγραμμάτων σε θέματα αρμοδιότητας του Υπουργείου Εξωτερικών για υπαλλήλους άλλων υπουργείων και κρατικών υπηρεσιών, 
# η διοργάνωση της προβλεπόμενης στο άρθρο 351 δοκιμασίας για την προαγωγή από τον βαθμό του Γραμματέα Πρεσβείας Α’ στον βαθμό του Συμβούλου Πρεσβείας Β’, 
# η διοργάνωση της προβλεπόμενης στο άρθρο 379 δοκιμασίας για την προαγωγή από τον βαθμό του Γραμματέα Οικονομικών και Εμπορικών Υποθέσεων Α’ στον βαθμό του Συμβούλου Οικονομικών και Εμπορικών Υποθέσεων Β’, 
# η διοργάνωση της προβλεπόμενης στο άρθρο 387 δοκιμασίας για την προαγωγή από τον βαθμό του Γραμματέα Επικοινωνίας Α’ στον βαθμό του Συμβούλου Επικοινωνίας Β’, 
# η αναγνώριση πιστοποίησης επαγγελματικών δεξιοτήτων που έχει ληφθεί από πιστοποιημένους φορείς της Ελλάδας ή του εξωτερικού, 
# η οργάνωση και υλοποίηση της πρακτικής άσκησης στην Κεντρική Υπηρεσία του Υπουργείου Εξωτερικών και στις ελληνικές Αρχές στην αλλοδαπή, των Ελλήνων φοιτητών των Ανώτατων Εκπαιδευτικών Ιδρυμάτων της Χώρας, σε εθελοντική μη κερδοσκοπικού χαρακτήρα βάση και μέσω προγραμμάτων της Ευρωπαϊκής Ένωσης που υλοποιούνται από τα ελληνικά Ανώτατα Εκπαιδευτικά Ιδρύματα.

## Διάρθρωση
Στη Διπλωματική Ακαδημία λειτουργούν τρία τμήματα: 

* εκπαίδευσης υποψήφιων Ακολούθων Πρεσβείας, 
* επιμόρφωσης των υπαλλήλων όλων των κλάδων του Υπουργείου Εξωτερικών και αναγνώρισης και πιστοποίησης επαγγελματικών δεξιοτήτων
* οργάνωσης και υλοποίησης της πρακτικής άσκησης στην Κεντρική Υπηρεσία του Υπουργείου Εξωτερικών και παρακολούθησης της πρακτικής άσκησης στις ελληνικές Αρχές στην αλλοδαπή, των Ελλήνων φοιτητών των Ανώτατων Εκπαιδευτικών Ιδρυμάτων της Χώρας και, κατά περίπτωση, των Ελλήνων φοιτητών ξένων Ανώτατων Εκπαιδευτικών Ιδρυμάτων, είτε αυτή διενεργείται σε εθελοντική μη κερδοσκοπικού χαρακτήρα βάση, είτε πραγματοποιείται μέσω προγραμμάτων της Ελλάδος και της Ευρωπαϊκής Ένωσης.

## Εισαγωγή
Ο διαγωνισμός εισαγωγής υποψηφίων Ακολούθων Πρεσβείας στη Διπλωματική Ακαδημία διενεργείται, με μέριμνα της Διευθύνσεως Προσωπικού, μια τουλάχιστον φορά κατ‘ έτος, εφόσον υπάρχουν κενές οργανικές θέσεις Ακολούθων Πρεσβείας, κατόπιν σχετικής προκήρυξης που εκδίδεται από τον Υπουργό Εξωτερικών. 

Για τη συμμετοχή στον διαγωνισμό απαιτούνται, εκτός των γενικών προσόντων του άρθρου 319, και τα ακόλουθα ειδικά προσόντα: 

# πτυχίο Πανεπιστημίου της ημεδαπής ή ισότιμος τίτλος της αλλοδαπής ή αρμοδίως αναγνωρισμένος τίτλος α’ κύκλου σπουδών της αλλοδαπής, 
# άριστη γνώση της αγγλικής και της γαλλικής γλώσσας.

## Παραπομπές


Κατηγορία:Εκπαιδευτικά ιδρύματα στην Ελλάδα
Κατηγορία:Υπουργείο Εξωτερικών (Ελλάδα)